送陸暢歸江南
作者：韓愈
朝代：唐

paragraphs: 舉舉江南子，名以能詩聞。
一來取高第，官佐東宮軍。
迎婦丞相府，誇映秀士羣。
鸞鳴桂樹間，觀者何繽紛。
人事喜顛倒，旦夕異所云。
蕭蕭青雲幹，遂逐荆棘焚。
歲晚鴻雁過，鄉思見新文。
踐此秦關雪，家彼吳洲雲。
悲啼上車女，骨肉不可分。
感慨都門別，丈夫酒方醺。
我實門下士，力薄蚋與蚊。
受恩不即報，永負湘中墳。